Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea laħqet ftehim ma' BioNTech-Pfizer għall-forniment ta' erba' miljun doża oħra ta' vaċċini kontra l-COVID-19 għall-Istati Membri fil-ġimagħtejn li ġejjin sabiex jiġu indirizzati l-hotspots tal-coronavirus u jiġi ffaċilitat il-moviment transfruntier liberu. Il-President tal-Kummissjoni, Ursula von der Leyen, stqarret: “Hija meħtieġa azzjoni rapida u deċiżiva biex jiġu indirizzati l-varjanti aggressivi tal-virus u biex tittejjeb is-sitwazzjoni fil-hotspots. Illum għandi l-pjaċir inħabbar ftehim ma' BioNTech-Pfizer, li se jippermetti lill-Istati Membri jagħmlu disponibbli total ta' erba' miljun doża ta' vaċċini qabel l-aħħar ta' Marzu, li se jiġu fornuti flimkien mal-konsenji tad-dożi diġà ppjanati. Dan se jgħin lill-Istati Membri fl-isforzi tagħhom biex iżommu t-tixrid ta' varjanti ġodda taħt kontroll. Minħabba l-użu mmirat tagħhom fejn huma l-aktar meħtieġa, b'mod partikolari fir-reġjuni tal-fruntiera, dawn id-dożi se jgħinu wkoll biex jiġi żgurat jew ristabbilit il-moviment liberu tal-merkanzija u tal-persuni. Dawn huma kruċjali għall-funzjonament tas-sistemi tas-saħħa u tas-Suq Uniku.” Il-Kummissjoni qed issegwi mill-qrib l-evoluzzjoni tas-sitwazzjoni epidemjoloġika fl-Istati Membri. Minkejja t-tnaqqis attwali fl-għadd ta' mwiet fl-UE, li huwa riżultat tat-tilqim tal-anzjani u tal-persuni l-aktar vulnerabbli, il-Kummissjoni hija mħassba bl-iżvilupp ta' sensiela ta' hotspots tal-COVID-19 fl-UE. Dan huwa kkawżat, b'mod partikolari, mit-tixrid ta' varjanti ġodda, li huma aktar kontaġjużi. Il-vaċċin BioNTech-Pfizer wera li huwa effettiv ħafna kontra l-varjanti kollha attwalment magħrufa tal-virus COVID-19. Xi reġjuni bħat-Tirol fl-Awstrija, Nizza u Moselle fi Franza, Bolzano fl-Italja u xi partijiet tal-Bavarja u s-Sassonja fil-Ġermanja, kif ukoll f'ħafna Stati Membri oħra, raw żieda qawwija fl-għadd ta' infezzjonijiet u ta' dħul fl-isptarijiet matul dawn l-aħħar ġimgħat, u dan wassal biex l-Istati Membri jadottaw miżuri stretti u anke f'ċerti każijiet jimponu kontrolli ġodda fil-fruntieri. Sabiex tappoġġa lill-Istati Membri fl-isforzi tagħhom biex jirrispondu għal dawn l-iżviluppi, il-Kummissjoni nnegozjat mal-BioNTech-Pfizer il-possibbiltà li l-Istati Membri jordnaw dożi ta' vaċċini supplimentari. Iż-żieda fil-konsenji tad-dożi ta' vaċċini f'Marzu hija riżultat tal-espansjoni tal-kapaċitajiet ta' produzzjoni fl-Ewropa, li ntlaħqet sa nofs Frar. B'kollox, se jkunu disponibbli erba' miljun doża biex jinxtraw mill-Istati Membri, pro-rata għall-popolazzjoni tagħhom. Dawn id-dożi kollha se jiġu konsenjati qabel l-aħħar ta' Marzu. Dawn id-dożi se jiżdiedu mal-iskeda tal-konsenji miftiehma attwalment bejn l-Istati Membri u l-BioNTech-Pfizer.